**Ջուլիո Ռապետտի Մոգոլ** (իտալ.՝ *Giulio Rapetti Mogol*, օգոստոսի 17, 1936(1936-08-17), Միլան, Իտալիայի թագավորություն), իտալացի բանաստեղծ, երաժշտական պրոդյուսեր, լայն տարածում ստացած մի շարք երգերի տեքստերի հեղինակ։ Տևական ժամանակ արդյունավետորեն համագործակցել է կոմպոզիտոր և երգիչ Լուչո Բատիստիի հետ։ 1960-ական թվականներից մինչև մեր օրերը Մոգոլի տեքստերով գրված երգերը համալրել և համալրում են իտալացի ճանաչված արտիստների, այդ թվում՝ Ադրիանո Չելենտանոյի, Ջաննի Մորանդիի, Կատերինա Կազելլիի, «Dik Dik» երաժշտախմբի անդամների և այլոց երգացանկերը։

Կենսագրություն
--------------

Ջուլիոն ծնվել է 1936 թվականի օգոստոսի 17-ին Միլանում։ Նրա հայրը՝ Մարիանո Ռապետին, թեթև երաժշտության ձայնագրման «Ricordi» ֆիրմայի ազդեցիկ ղեկավար էր, ինչպես նաև երգերի տեքստերի հաջողակ հեղինակ (գրական կեղծանունը՝ Կալիբրի)։ Երիտասարդ հասակից Ջուլիոն, հետևելով հորը, աշխատակցել է «Ricordi Radio Record» կամ «RRR» ֆիրմային, որտեղ էլ սկսել է իր ստեղծագործական գործունեությունը։ Նրա առաջին հաջող աշխատանքներից էին *«Al di là»*-ն (երգ, որի կատարմամբ Լուչանո Տաջոլին ու Բետտի Կուրտիսը 1961 թվականին հանդես են եկել Սան Ռեմոյի՝ իտալական երգի փառատոնում և հաղթող ճանաչվել) և *«Una lacrima sul viso»*-ն («Արցունքը դեմքին»), որի կատարումը լայն ժողովրդականություն է բերել երգիչ Բոբբի Սոլոյին։

Իտալերեն երգերի տեքստեր գրելուց զատ՝ Մոգոլը զբաղվել է Բոբ Դիլանի երգերի և անգլալեզու սաունդթրեքների թարգմանությամբ։ Բացի այդ, նա Ջաննի Մորանդիի, Պաոլո Մենգոլիի, Կլաուդիո Բալիոնիի ընկերակցությամբ նախաձեռնել և 1975 թվականի հոկտեմբերին հիմնադրել է իտալացի երգիչների ֆուտբոլի ազգային հավաքականը, որը ֆուտբոլային բարեգործական խաղեր է անցկացնում։ Այդ հավաքականի կազմում Մոգոլը մասնակցել է 279 հանդիպման, խփել 33 գոլ։

Համագործակցություն Ադրիանո Չելենտանոյի հետ
------------------------------------------

Կոմպոզիտոր Ջաննի Բելլայի հեղինակակցությամբ Մոգոլը մասնակցել է երգիչ և կինոդերասան Ադրիանո Չելենտանոյի երաժշտական ալբոմներից հինգի ստեղծման աշխատանքներին։ Առաջին ալբոմը՝ *Io non so parlar d’amore* խորագրով, թողարկվել է 1999 թվականին, հինգերորդը՝ *Dormi amore, la situazione non è buona* խորագրով, 2007 թվականին։ Ստեղծագործողների այս եռյակի հեղինակած ամենահայտնի երգերից է մինչև հիմա էլ լայն ժողովրդականություն վայելող «Confessa»-ն՝ *Per sempre* ալբոմից։

2009 թվականին Չելենտանոյի և Մոգոլի հարաբերություններում խզում է տեղի ունեցել, և նրանք դադարել են համագործակցել։ 2011 թվականին թողարկվել է Չելենտանոյի հերթական՝ *Facciamo finta che sia vero* ալբոմը, որի ձայնագրմանը Մոգոլն արդեն չի մասնակցել։

Մոգոլի անվան մրցանակ
--------------------

2008 թվականին իտալական Վալլե դ’Աոստա վարչական շրջանի ղեկավարությունը սահմանել է Մոգոլի անվան մրցանակ, որն ամեն տարի շնորհվում է իտալական երգի լավագույն տեքստի հեղինակ ճանաչված բանաստեղծին։ Մրցույթի ժյուրիի կազմում ընդգրկված է նաև Մոգոլը։

Ծանոթագրություններ
------------------

1. 1 2  Discogs — 2000.
2. 1 2 3 4 5 6  Archivio Storico Ricordi — 1808.
3. ↑  Могол (Mogol) легендарный итальянский поэт-песенник
4. ↑  В 1958 году переобразована в «Dischi Ricordi»
5. ↑  Борис Барабанов (2011 թ․ դեկտեմբերի 9). «Крестный отец итальянского попа» (ռուսերեն). Журнал «Коммерсантъ Weekend», № 47 (3643). Վերցված է 2012 թ․ հունվարի 8-ին.`{{cite web}}`: CS1 սպաս․ url-status (link)
6. ↑  «Pagina ufficiale». Արխիվացված է օրիգինալից 2012 թ․ ապրիլի 20-ին. Վերցված է 2022 թ․ հունիսի 8-ին.

Արտաքին հղումներ
----------------

* Իտալացի երգիչների ֆուտբոլի ազգային հավաքականի պաշտոնական կայքը
* Մոգոլ (բանաստեղծ) (անգլ.) *Internet Movie Database* կայքում

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Մոգոլ (բանաստեղծ)» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Allmusic · Allmusic · Allmusic · Discogs · Discogs · Internet Movie Database · MusicBrainz · MusicBrainz |
|  |
| Բառարաններ և հանրագիտարաններ | Treccani |
|  |
| 

|  Չափորոշչային վերահսկողություն |
| --- |
|  |
| BNE: XX1047418 · BNF: 147700200 · GND: 120555050 · ICCU: SBLV028927 · ISNI: 000000011453137X · LCCN: no98076737 · NKC: xx0101970 · NTA: 074910752 · VIAF: 6363148209314200460003 · WorldCat VIAF: 6363148209314200460003 |

 |

 |